איל וולדמן

איל וולדמן (נולד ב-16 ביולי 1960) הוא מהנדס חשמל, יזם ואיש עסקים ישראלי. המייסד של חברת מלאנוקס, אשר נמכרה לענקית הטכנולוגיה NVIDIA בסכום של למעלה מ-7 מיליארד דולר בשנת 2020. כיום וולדמן מכהן כיו"ר וולדו הולדינגס, חברת השקעות פרטית בבעלותו. חבר דריקטוריון בחברת השבבים פליופס.

קורות חיים
וולדמן נולד וגדל בשכונת נווה שאנן בירושלים, למרים, דוקטור לכימיה, ואב כלכלן. בשנת 1971 נפל דודו, גיורא-יואל ישינסקי, בעת שירותו הצבאי. בגיל ארבע הוריו התגרשו ואמו גידלה אותו לבד. בילדותו גרו שנה וחצי בסקוטלנד, במסגרת הפוסט-דוקטורט של אמו. למד במגמה ביולוגית בתיכון בויאר והתגייס בשנת 1978 לגדוד גדעון בחטיבת גולני. לאחר מלחמת לבנון הראשונה השתחרר מצה"ל בדרגת רב-סרן. בשנת 1983 החל לימודי הנדסה כימית והנדסה אזרחית בטכניון אך הסב את לימודיו למדעי המחשב וסיים בהצלחה. בעל תואר שני בהנדסת חשמל מהטכניון. לאחר לימודיו עבד בחברת אלביט בתפקיד מהנדס תוכנה. במסגרת זו עסק בפיתוח התוכנה למטוס הקרב הישראלי "לביא". בשנים 1989–1993 עבד בחברת אינטל כמנהל צוות ובין היתר עסק במיקרו-ארכיטקטורה.

קריירה עסקית

גלילאו
בשנת 1993 נמנה עם מייסדי חברת גלילאו טכנולוגיות, שפיתחה שבבים לרשתות תקשורת, והיה לסגן נשיא ההנדסה. ב–1997 הונפקה גלילאו בנאסד"ק ושנה לאחר מכן עבר וולדמן לארצות הברית. בפברואר 1999 עזב וולדמן את החברה. בשנת 2001, לאחר פרישתו, התמזגה גליליאו עם חברת השבבים האמריקנית מארוול טכנולוגיות תמורת 2.7 מיליארד דולר.

מלאנוקס

בשנת 1999 הקים, יחד עם מיכאל כגן, רוני אשורי ושי כהן, את חברת מלאנוקס, וכיהן כיו"ר, נשיא ומנכ"ל מלאנוקס כ-21 שנה. מלאנוקס עסקה בפיתוח וייצור של מוצרים ורכיבים אלקטרוניים למערכות תקשורת מהירות בטכנולוגיות InfiniBand ואתרנט ונחשבה לאחת מחברות ההיטק המצליחות בישראל. בשנת 2007 מלאנוקס יצאה להנפקה בנאסד"ק. מטה החברה שוכן ביקנעם ורוב פעילותה בישראל מנוהל שם.

ב-11 במרץ 2019 הוסכם על מכירת החברה לחברת Nvidia בסכום של למעלה מ-7 מיליארד דולר, והעסקה הושלמה באפריל 2020.

הוקרה 
בשנת 2012 נבחר ל"איש השנה" על ידי העיתונים הכלכליים "גלובס" ו"פורבס ישראל".

בשנת 2016 הוענק לו תואר דוקטור לשם כבוד מהטכניון.

בשנת 2018 נבחר כ"מוביל תעשייה עולמי" בכנס התעשייה ChipEx2018.

שילוב האוכלוסייה הפלסטינית בתעסוקה ובכלכלה
משנת 2013 חברת מלאנוקס שעמד בראשה, העסיקה כ-200 עובדים פלסטינים בערים רמאללה, רוואבי, שכם, חברון ועזה. תנאי העסקה היו זהים לכל עובד אחר במלאנוקס כמו גם קבלת מניות, וזכויות נוספות שהניבו רווח נאה לעובדים ובמכירת החברה בשנת 2020.

בין היתר, וולדמן סייע בגיוס תרומה של מאות אלפי דולרים לבית חולים שדה בעזה שמנוהל על ידי האמריקאים בשנת 2019.

חיים אישיים
וולדמן היה נשוי לאלה וולדמן במשך למעלה מ-20 שנה. לזוג שלושה ילדים. בתם דניאל וולדמן ובן זוגה נעם שי נרצחו בטבח במסיבת הטבע ליד רעים ב-7 באוקטובר 2023.

לאחר הגירושים וולדמן ניהל מערכת יחסים עם שלומית פן. לאחר פרידתם התנהל מאבק משפטי במשך מספר שנים והתלונות נסגרו בעילה של חוסר אשמה.

קישורים חיצוניים

 
 חן אידן, גיק-על-אחד: איל וולדמן, CEO ומייסד Mellanox, 12 בספטמבר 2011
 
 
 
 
 
 
 
 
 
 
 איל וולדמן: "מלאנוקס ממשיכה לגדול והמומנטום הוא מאוד חזק", בערוץ YouTube של ביזפורטל
 אייל וולדמן נשיא ומנכ"ל Mellanox Technologies, בערוץ YouTube של פורום CFO
 
 
  אייל וולדמן בשיחה עם נתנאל סמריק, בערוץ גל"ץ, אוגוסט 2022

הערות שוליים

בוגרי תיכון בויאר
בוגרי הטכניון - מכון טכנולוגי לישראל
אנשי עסקים ישראלים
יזמי היי-טק ישראלים
מייסדי חברות טכנולוגיה ישראלים
מקבלי תואר דוקטור לשם כבוד מהטכניון
מיליארדרים ישראלים
מהנדסי חשמל ישראלים
מהנדסי תוכנה ישראלים
מנכ"לים ישראלים
ישראלים שנולדו ב-1960